25 april 2007

**Ånden fra 1985**

Maria McKee dyrker stædigt sin kærlighed til stort arrangeret popmusik.

**AF JAKOB LAMBERTSEN**

*Maria McKee:
Late December
Viewfinder/Cooking Vinyl/Bonnier Amigo*

Den selverklærede diva fra Californien, Maria McKee, har altid brændt for popmusik med stort swung. Hvis Phil Spector ikke havde trukket sig tilbage, havde han været den ideelle producer for hende.

Men hun har sin medproducerende og medkomponerende mand, Jim Akin, der deler hendes lidenskab. Denne gang er der dog økonomiseret med de store orkestrale virkemidler. Det meste er faktisk skabt effektivt og behændigt med en almindelig rockbesætning, hvor McKees og Akins elguitarer erstatter mange strygere og blæsere.

En mere ekstern koordinator kunne måske gøre nytte. Pompøsiteten og den megen patos bliver flere gange lige lovlig indadvendt, og nogle lidt for klodsede trommer tynger også.

Men tegningen til noget stort er der bestemt stadig. McKee, Akin og de øvrige musikere har ikke blot gløden, men evnen til at tænde et bål med kæmpeflammer.

Mesterværket Life Is Sweet (1996) fik uretfærdigt nok aldrig den store udbredelse, og siden har McKee kæmpet en sej kamp, der har lignet en ond cirkel. Hvordan komme ud af den? Det bedste svar på Late December er måske A Good Heart, som ireren Feargal Sharkey havde et stort hit med i 1985 og som den dengang 20-årige sangskriver, nemlig Maria McKee, nu endelig selv har lavet en studieindspilning af. Albummets mest enkle nummer, men samtidig storslået og med god fornemmelse for både pop og soul.

jakob.lambertsen@jp.dk